b'\n_START_ARTICLE_\nKansallissosialistien J\xc3\xa4rjest\xc3\xb6\n_START_PARAGRAPH_\nKansallissosialistien J\xc3\xa4rjest\xc3\xb6 (KSJ) oli vuosina 1940\xe2\x80\x931944 toiminut suomalainen kansallissosialistinen puolue, jota johti Arvi Kalsta. Puolueen ohjelma oli sama kuin Suomen Kansan J\xc3\xa4rjest\xc3\xb6ll\xc3\xa4 (SKJ 1933\xe2\x80\x931936), jossa monet KSJ:n aktiiveista olivat aiemmin vaikuttaneet.\n_START_SECTION_\nPerustaminen\n_START_PARAGRAPH_\nKSJ perustettiin lokakuun 1940 alussa, kun \xe2\x80\x93 aiemmin SKJ:t\xc3\xa4 johtanut mutta vuonna 1936 politikoinnin v\xc3\xa4hemm\xc3\xa4lle j\xc3\xa4tt\xc3\xa4nyt \xe2\x80\x93 Arvi Kalsta palasi Helsinkiin ja yhteiskunnallisen toiminnan pariin. J\xc3\xa4rjest\xc3\xb6 merkittiin yhdistysrekisteriin marraskuussa nimell\xc3\xa4 Kansallissosialistit. Puoluehallitukseen kuuluivat Kalstan lis\xc3\xa4ksi Yrj\xc3\xb6 Raikas, V\xc3\xa4in\xc3\xb6 Kari, Reino Rauanheimo ja Eino Hanhivaara. J\xc3\xa4\xc3\xa4k\xc3\xa4rimajuri Onni Kohonen oli yksi Kalstan l\xc3\xa4heisimpi\xc3\xa4 yhteisty\xc3\xb6kumppaneita. Yhdistyksen s\xc3\xa4\xc3\xa4nt\xc3\xb6jen mukaan sen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli suomalaisten hyvinvoinnin parantaminen positiivisia rotuominaisuuksia korostamalla._NEWLINE_KSJ:ll\xc3\xa4 oli l\xc3\xa4heiset suhteet ruotsinkieliseen Samfundet Folkgemenskap -yhdistykseen, jota Kalsta piti KSJ:n sisarj\xc3\xa4rjest\xc3\xb6n\xc3\xa4. Teo Snellmanin johtamaa Suomen Kansallissosialistista Ty\xc3\xb6j\xc3\xa4rjest\xc3\xb6\xc3\xa4 kalstalaiset sen sijaan halveksuivat._NEWLINE_KSJ:n Helsingin piiri aloitti toimintansa talvella 1941. Erityisesti j\xc3\xa4rjest\xc3\xb6 sai kannatusta S\xc3\xb6rn\xc3\xa4isiss\xc3\xa4. Paikallisosastoja perustettiin Porvoossa, Porissa, Hyvink\xc3\xa4\xc3\xa4ll\xc3\xa4 ja Riihim\xc3\xa4ell\xc3\xa4. KSJ:n kokoukset olivat pienempi\xc3\xa4 kuin SKJ:n, koska poliittisiin tapaamisiin sai sota-aikana ker\xc3\xa4\xc3\xa4nty\xc3\xa4 korkeintaan 30 henkil\xc3\xb6\xc3\xa4. Johtajiin lukeutunut Kohonen arvioi alkuvuonna 1941 ett\xc3\xa4 KSJ:ll\xc3\xa4 oli noin 1 000 j\xc3\xa4sent\xc3\xa4._NEWLINE_J\xc3\xa4rjest\xc3\xb6n kerran viikossa ilmestynyt \xc3\xa4\xc3\xa4nenkannattaja Kansallissosialisti aloitti 4. tammikuuta 1941. P\xc3\xa4\xc3\xa4toimittajaksi valittiin Raikas, SKJ:n viimeinen puheenjohtaja ja sit\xc3\xa4 seuranneen Suomen Ty\xc3\xb6rintaman (1936\xe2\x80\x931939) johtohahmo. Maaliskuussa 1941 lehden levikki oli noin 6 500._NEWLINE_Kev\xc3\xa4\xc3\xa4ll\xc3\xa4 1941 KSJ oli mukana suomalaisten v\xc3\xa4rv\xc3\xa4\xc3\xa4misess\xc3\xa4 SS:\xc3\xa4\xc3\xa4n. Puolueen pyrkimyksi\xc3\xa4 johti V\xc3\xa4in\xc3\xb6 Kari.\n_START_SECTION_\n1942\xe2\x80\x931944\n_START_PARAGRAPH_\nLoppuvuonna 1941 KSJ hajosi, kun Yrj\xc3\xb6 Raikas ryhtyi kritisoimaan Kalstaa passiivisuudesta. Kalstan mielest\xc3\xa4 sota-aikana ei ollut juurikaan mahdollisuuksia laajentaa liikett\xc3\xa4. Raikas oli toista mielt\xc3\xa4, ja joulukuussa h\xc3\xa4n tovereineen perusti Suomen Kansallissosialistit (SKS) -j\xc3\xa4rjest\xc3\xb6n, jonka \xc3\xa4\xc3\xa4nenkannattajaksi siirtyi Raikkaan p\xc3\xa4\xc3\xa4toimittama Kansallissosialisti. KSJ j\xc3\xa4i siten ilman omaa lehte\xc3\xa4. Kalsta ryhtyi oikeustoimiin Raikasta vastaan._NEWLINE_Raikkaan l\xc3\xa4hdetty\xc3\xa4 KSJ yritti saada tukea suunnitellulle kansallissosialistiselle p\xc3\xa4iv\xc3\xa4lehdelle Saksasta. Tammikuussa 1942 puolueen johto k\xc3\xa4vi keskusteluja asiasta Hans Metzgerin kanssa, mutta t\xc3\xa4m\xc3\xa4 ei l\xc3\xa4mmennyt idealle. Erityisesti Metzger vierasti KSJ:n piiriss\xc3\xa4 vaikutusvaltaista Erkki R\xc3\xa4ikk\xc3\xb6st\xc3\xa4, jota saksalainen piti onnenonkijana. R\xc3\xa4ikk\xc3\xb6nen perusti sittemmin KSJ:n tuomitseman Uusi Eurooppa -lehden. KSJ-aktiivi Yrj\xc3\xb6 von Schrowe erotettiin puolueesta, kun h\xc3\xa4n ryhtyi yhteisty\xc3\xb6h\xc3\xb6n lehden kanssa._NEWLINE_Syksyll\xc3\xa4 1941 KSJ:hin liittyi varakas liikemies Eino Partanen, ja j\xc3\xa4rjest\xc3\xb6 sai taloutensa kuntoon. Partanen sijoitti puolueeseen noin 70 000 markkaa. Kev\xc3\xa4\xc3\xa4ll\xc3\xa4 1943 Partanen antoi KSJ:n k\xc3\xa4ytt\xc3\xb6\xc3\xb6n kauppahuoneiston osoitteesta Keskuskatu 1. J\xc3\xa4rjest\xc3\xb6 myi liikkeess\xc3\xa4\xc3\xa4n kansallissosialistista kirjallisuutta ja muuta natsirekvisiittaa kuten Hitlerin kuvia. Tuotot meniv\xc3\xa4t KSJ:ll\xc3\xa4, mutta Partanen lupasi korvata mahdolliset tappiot. KSJ:n toimisto sijaitsi Hallituskadulla. Kun j\xc3\xa4rjest\xc3\xb6toiminta v\xc3\xa4heni, vuokrattiin osa toimiston tiloista Partasen Helios-yritykselle. KSJ:n kauppa lopetti toimintansa syksyll\xc3\xa4 1944 aselevon tultua._NEWLINE_KSJ oli mukana monissa yrityksiss\xc3\xa4 yhdist\xc3\xa4\xc3\xa4 kansallissosialistien voimat. Kes\xc3\xa4ll\xc3\xa4 ja syksyll\xc3\xa4 1941 k\xc3\xa4ydyt keskustelut eiv\xc3\xa4t johtaneet tuloksiin, mutta vuonna 1942 KSJ oli mukana Suomen Valtakunnan Liitto -projektissa._NEWLINE_KSJ:ll\xc3\xa4 oli saksalaisen SA:n mallin mukainen osasto, jota johti Bj\xc3\xb6rn Smeds. Kev\xc3\xa4\xc3\xa4ll\xc3\xa4 1942 Valpo takavarikoi Smedsin kirjeen, jossa h\xc3\xa4n pyysi Saksasta propagandamateriaalia osastonsa levitett\xc3\xa4v\xc3\xa4ksi. Suunnitelma ei toteunut. Smeds kutsuttiin kuulusteluihin, ja h\xc3\xa4n joutui allekirjoittamaan paperin, jossa h\xc3\xa4n lupasi lopettaa poliittisen toimintansa. Valtiollinen poliisi seurasi KSJ:n toimintaa muutenkin aktiivisesti. J\xc3\xa4rjest\xc3\xb6n johtajien puhelimia kuunneltiin._NEWLINE_Rauhan tultua Kalsta yritti paeta maasta, mutta viranomaiset estiv\xc3\xa4t aikeet. KSJ (Kansallissosialistit ry.) lakkautettiin Suomen ja Neuvostoliiton solmiman v\xc3\xa4lirauhansopimuksen 21. artiklan nojalla 23. syyskuuta 1944, heti samana p\xc3\xa4iv\xc3\xa4n\xc3\xa4, kun sopimus hyv\xc3\xa4ksyttiin ja astui voimaan. Samalla kiellettiin my\xc3\xb6s KSJ:n sisarj\xc3\xa4rjest\xc3\xb6 Samfundet Folkgemenskap ja useita muita \xc3\xa4\xc3\xa4rioikeistolaisia j\xc3\xa4rjest\xc3\xb6j\xc3\xa4. Suurin osa KSJ:n arkistoista l\xc3\xb6ytyi kes\xc3\xa4ll\xc3\xa4 1946 Iittalasta. Osa aineistosta poltettiin sodan j\xc3\xa4lkeen Kalstan m\xc3\xa4\xc3\xa4r\xc3\xa4yksest\xc3\xa4.'